Einn af föstu liðum á dagskránni á Góðri stund í Grundarfirði er víðavangshlaup UMFG . Þátttakan í hlaupinu hefur verið vaxandi ár frá ári en í þetta sinnið hlupu 35 manns sem er metþátttaka . Ein af ástæðunum fyrir þessum fjölda var létt áskorun milli hverfa um keppendafjölda þar sem gulir og bláir voru nokkuð jafnir en rauðir og grænir voru frekar fámennir . Einnig var keppni fyrir 40 ára og eldri um hver kæmi fyrstur í mark því þar voru vegleg verðlaun í boði , en Hrannarbúðin gaf púlsmæli fyrir fljótasta hlauparann . Torfi Rúnar Kristjánsson reyndist fljótastur af 40 + og hreppti mælinn . Elsti þátttakandinn í hlaupinu var Vigdís Gunnarsdóttir 77 ára og yngst var langömmubarnið hennar Kolbrún Lena Rafnsdóttir 4 ára ( sjá mynd ) . Hlaupið var 2,5 km . Öllum var síðan boðið upp á Svala og Prins polo að loknu hlaupi .